Home / Archived / Big Screen Archives / Nul is nie Niks nie
Energieke Jong Spelers Skitter in nuwe Silwerdoek Film
Nul is Nie Niks Nie is nie net 'n bemoedigende en op 'n donker manier 'n vermaaklike nuwe rolprent oor die lewe, dood en alles tussen-in nie, maar vertel ook die storie van drie vriende in 'n dooierige dorpie – Martin oftewel "Hoender" (Jaden van der Merwe), Drikus (Pieter Louw) en Chris (Daniah de Villiers) – wat vasberade is om Drikus se laaste wens waar te maak: om 'n zombie-film te maak.
Die briljante vertolkings van die talentvolle jong akteurs blaas sommer nuwe lewe in die storie. "Die proses om die rolle toe te ken, was redelik omvattend en meer as 400 kinders het vir oudisies opgedaag," het die regisseur, Morné du Toit, gesê. "Ons het gelukkig drie lewenslustige tjokkertjies gekry wat regtig kleur aan die storie verleen het. Jaden van der Merwe het eerste 'n rol losgeslaan en het hoë standaarde vir die ander gestel. En toe ons die klompie die eerste keer tydens repetisies gesien het, het ons geweet dat ons die spyker op die kop geslaan het, want saam verleen hulle soveel volwassenheid aan die karakters wat hulle speel. In 'n ommeswaai van die tradisionele rolle, is dit hulle wat die volwassenes leer en help met hul transformasie."
Die dertienjarige Hoender is 'n wiskunde-genie en 'n suksesvolle hoenderboer wat sakgeld verdien deur hoendereiers te verkoop. Hy mis sy pa wat altyd vir hom wiskundeprobleme op ongewone plekke gelos het om op te los. Sy ma het op die dag van haar man se dood ophou lewe en is gladnie meer by haar kinders se lewens betrokke nie. Cindy (Reine Swart), Hoender se suster, probeer ook om haar pa se dood te verwerk en om van haar ma en haar eie hartseer weg te kom, gaan sy met skelm Bruce (Luan Jacobs) uit.
Wanneer Drikus by die buurhuis intrek, word hy en Hoender vinnig vriende en Hoender ontdek dat die nuwe buurseun Hodgkin se Siekte het. Drikus noem aan Hoender dat dit sy laaste wens is om 'n zombiefliek te maak.
Die bende se derde lid is Chris, Hoender se droommeisie. Die drietal vorm vinnig 'n onbreekbare band en ontvlug saam van hulle eentonige daaglikse bestaan – skoolboelies, Drikus se oorbeskermende ouers en Hoender se kluisenaarma – deur aan hulle projek te werk, want as hulle daarop fokus om hulle rolprent te maak, is al die ander dinge skoon vergete.
Tydens die filmmaakproses moet Hoender die verlies van sy pa begin verwerk. Hy maak terselfdertyd nuwe vriende, werk aan sy selfvertroue en besef dat hy heelwat het om aan ander te bied. Drikus se deursettingsvermoë en genadelose vasberadenheid om lewe in die gevrekte gemeenskap waarin die driemanskap woon te blaas, gee hulle 'n nuwe doel voor oë.
Ondanks Drikus se lewensvreugde skop die werklikheid vinnig in – hy is steeds siek. En om dinge te vererger, word die drie vriende en hul rolprent deur 'n bende bedreig wat probeer om die hart van die gemeenskap te steel. Om te sorg dat Drikus se rolprente voltooi word, moet Hoender opstaan vir dit wat reg is en najaag wat hy wil hê sonder om ooit dit waarin hy glo, prys te gee.
Die vriende kom saam tot die gevolgtrekking dat nul nie niks nie – dit lê reg in die middel van positiewe en negatiewe syfers en dui op groot potensiaal.
Ervare akteurs soos Morné Visser, Marisa Drummond, Antoinette Louw, June van Merch, Kim Syster, Bradley Olivier en Francois Jacobs is ook in Nul is Nie Niks Nie te sien en Lizé Vosloo het die draaiboek geskryf.
Antoinette Louw ATKV Bradley Olivier Daniah de Villiiers Faith in Motiion productions Francois Jacobs Jaden van der Merwe June van Merch Kim Syster Kyknet Films Lize Vosloo Luan Jacobs Marisa Drummond Morne du Toit Morne Visser Nul is nie Niks nie. Pieter Louw Redhead Productions Reine Swart Stage and Screen Stage and Screen Big Screen Stage and Screen movies Stage and Screen South Africa	2017-05-25